Марко Ганчев
Песен от едно боледуване

chitanka.info

Съветваха ни: „Сняг не яжте,

снегът е мръсен в градовете!“.

Лежа, че не послушах ваште

доброжелателни съвети.

Похапнах сняг, но не лавина,

а шепа, при това непълна;

сега лекарства за ангина —

лавина цяла — ще погълна.

Обаче гледам, че и всеки

от вас тепърва сняг ще гълта,

по тротоарните пътеки

нагазил в каша сиво-жълта.

Обувките ви цветни как са,

които бяха уж модерни —

снегът като стопена вакса

май всичките ги прави черни?

И по балтони, и по шапки

оцвъкват ви автомобили.

Изобщо гълтаме си хапки,

каквито сме си надробили…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.